Emmy-nominasies: Netflix-reeks en ‘Euphoria’-aktrise maak geskiedenisDie 74ste Emmy-toekennings sal vanjaar op 12 September plaasvind. (Foto: Robyn Beck/AFP) Die Suid-Koreaanse Netflix-reeks Squid Game en Amerikaanse aktrise Zendaya het Dinsdagaand albei geskiedenis by die Emmy-nominasiegeleentheid vir 2022 gemaak. Die stromingsreeks se mees gekykte program het die eerste nie-Engelstalige dramareeks geword om die kortlys vir “televisie se Oscars” te haal. Squid Game handel oor deelnemers van gemarginaliseerde dele van die samelewing wat meeding in tradisionele Suid-Koreaanse kinderspeletjies vir geld – met die verloorders wat hul lewens verloor. Netflix het in Oktober verlede jaar gesê altesaam 142 miljoen intekenare het na die eerste seisoen gekyk. Dit is sowat twee‑derdes van sy algehele kykerstal. Dié reeks het ŉ totaal van 14 benoemings verower, onder wie Lee Jung-jae vir beste hoofakteur. Wat Zendaya betref, die 25-jarige Euphoria-aktrise het die jongste genomineerde geword om twee opeenvolgende jare vir beste aktrise in ’n dramareeks benoem te word, sowel as die jongste genomineerde aktrise wat ook ŉ vervaardiger van ŉ reeks is. Zendaya vertolk die rol van ŉ tiener wat dwelmverslawing probeer takel in dié HBO-trefferreeks, wat dikwels ’n somber en harde blik op die moderne tienerlewe gee. Die aktrise het ŉ totaal van drie benoemings ontvang, onder andere uitmuntende hoofaktrise in ’n dramareeks, uitmuntende oorspronklike musiek en lirieke vir die Euphoria‑lied “Elliot’s song” en ook as ’n uitvoerende vervaardiger aangesien die HBO-drama in die kategorie uitmuntende dramareeks genomineer is. Die reeks met die meeste nominasies is egter die donker-komedie Succession. Dié program vertel die verhaal van ŉ mediamagnaat en sy disfunksionele familie en het ŉ totaal van 25 benoemings ingepalm. Reekse soos Ted Lasso en The White Lotus het elk 20 benoemings ontvang, terwyl HBO se Hacks en Hulu se Only Murders in the Building elkeen 17 ontvang het. Hoewel Selena Gomez ŉ nominasie vir haar rol in Only Murders in the Building misgeloop het, het die 29-jarige aktrise steeds die tweede vrou van Latynse herkoms geword om in Emmy-geskiedenis as ŉ vervaardiger genomineer te word. Haar mede-akteurs, Steve Martin en Martin Short, is egter albei in die kategorie vir beste manlike akteur in ŉ komediereeks genoem. Zendaya. (Foto: Momodu Mansaray/Getty Images/AFP) Groot Hollywood-name, onder wie Oscar-wenner Colin Firth, die Spiderman-akteur, en Oscar-benoemde, Andrew Garfield, sowel as die voormalige Batman-akteur Michael Keaton sal in die kategorie vir beste akteur in ŉ beperkte reeks meeding. Daar was ook noemenswaardige weglatings, met groot name soos Julia Roberts, Jennifer Aniston en Jessica Chastain (wat vanjaar die Oscar vir beste aktrise ontvang het) wat nie vir hul onderskeie televisierolle benoem is nie. Die This is Us-aktrise Mandy Moore het ook haar misnoeë oor die feit uitgespreek dat dié gewilde reeks se laaste seisoen slegs ŉ benoeming vir beste oorspronklike lied ontvang het. HBO – en sy stroomplatform HBO Max – het Netflix ook geklop en altesaam 140 nominasies ingeoes vergeleke met die stromingsreus se 105. Frank Scherma, uitvoerende hoof van die Televisie Akademie, het almal wat ŉ bydrae in die “platinumtydperk van televisie” gehad het, geprys en daarop gewys dat die akademie hierdie seisoen ŉ rekordgetal Emmy-voorleggings ontvang het. Die 74ste Emmy-toekennings sal vanjaar op 12 September plaasvind. Hier is van die noemenswaardige nominasies: Bronne: AFP/The Hollywood Reporter